Ngô͘ Liām-têng

**Ngô͘ Liām-têng** () sī Tâi-oân ê chit-gia̍p iá-kiû soán-chhiú, siú-pī ūi-tì sī lāi-iá-chhiú, bat tī Ji̍t-pún Chit-pāng Kî-gio̍k Se-bú Sai hāu-le̍k kòe, chit-má tī Tiong-hôa Chit-pāng Tâi-kǹg Hiông-eng. A-pah sī chêng chit-pāng kiû-oân kah kàu-liān Ngô͘ Ho̍k-liân.

## Seng-gâi
### Chá-kî
Ngô͘ Liām-têng tī Se̍k-chí Kok-tiong pit-gia̍p liáu-āu, khì Ji̍t-pún liû-ha̍k, phah-kiû, tī Kong-san-koān Kiōng-seng Ko-hāu tha̍k-chheh, kah chit-má ê Thóng-it Sai kiû-oân Tân Kia̍t-hiàn sī tông-o̍h. Ngô͘ Liām-têng ko-tiong pit-gia̍p liáu-āu bat chham-ka to̍k-li̍p liân-bêng ê soán-siù, pēng-chhiáⁿ hō͘ Ài-oān Kam-á Hái-chha̍t kéng tio̍h, m̄-koh in-ūi bô sek-èng, só͘-í kan-na 5-kang tio̍h koat-tēng kè-sio̍k seng-ha̍k, tńg-khì hāu-hn̂g iá-kiû thé-hē. Lo̍h-bóe Ngô͘ Liām-têng tī Tē-it Kang-gia̍p Tāi-ha̍k lāi-té chok sūn-lī ê tio̍h oân-sêng 4-nî tāi-ha̍k seng-gâi, pēng-chhiáⁿ koat-tēng chham-ka 2015 nî Ji̍t-pún Chit-pāng Soán-siù-hōe.

### Ji̍t-pún Chit-pāng Sî-kî
2015 nî, Ngô͘ Liām-têng hō͘ Kî-gio̍k Se-bú Sai tī tē-7-lûn kéng-tio̍h. Sui-jiân soán-siù sūn-ūi bô-siáⁿ-koân, m̄-koh Ngô͘ Liām-têng kan-na pòaⁿ-tang tio̍h tī jī-kun phah chhut sêng-chek, piàⁿ chiōⁿ-khì it-kun liáu-āu mā hőng koan-chù, m̄-koh tī 2016 kàu 2020 chit 5-tang bô sioⁿ chē ki-hōe chiōⁿ-tiôⁿ.

It-ti̍t kàu 2021 nî, in-ūi Gōe-kiā Siu-thài (Tonosaki Shuta) kah San-chhoan Sūi-kau (Yamakawa Hotaka) tio̍h-siong bô-hoat-tō͘ phah, i chiah ū chhut-sài ê khong-kan. Ngô͘ Liām-têng mā ū pá-ak chit-ê ki-hōe, sûi-tī tē-2-tiôⁿ pí-sài kòng chhut seng-gâi thâu-chi̍t-ki hőng-bú-láng, i sài-kùi chêng-pòaⁿ-tōaⁿ tī tit-tiám-khoan ū lâng ê sî ū chiâⁿ chhut-sek ê táⁿ-kek piáu-hiān, koh hō͘ Ji̍t-pún mûi-thé hō chò "Tit-tiám-khoan chi kúi", só͘-í sui-jiân Gōe-kiā Siu-thài tī 6 goe̍h tńg--lâi--ah, Ngô͘ Liām-têng iu-goân thang kè-sio̍k tī sian-hoat miâ-toaⁿ lāi-té, mā in-ūi i it-lúi, jī-lúi, saⁿ-lúi, tó-gōa-iá lóng ē tàng siú pī, cheng-ka kiû-tūi ê tiàu-tō͘ khong-kan, mā thâu-chi̍t-pái ji̍p-soán bêng-chheⁿ-sài. I ê sin-súi mā in-ūi 2021 sài kùi ê piáu-hiān, tùi chi̍t-nî 880-bān Ji̍t-phiò cheng-ka kàu 2,500-bān Ji̍t-phiò, sī goân-pún ê 2.8 pōe。

2023 nî hőng Kéng ji̍p-khì 2023 nî Sè-kài Iá-kiû Keng-tián-sài ê kok-ka-tūi miâ-toaⁿ, í 5-hoan saⁿ-lúi-chhiú ê sin-hūn phah chhut 0.333 ê táⁿ-kek-lu̍t, koh tī tùi Pa-ná-má ê pí-sài tang-tiong kòng chhut hőng-bú-láng. 2023 nî kùi-āu, Ngô͘ Liām-têng kám-kak ka-kī ê chhut-sài ki-hōe tau̍h-tau̍h-á piàn khah chió--ah, jî-chhiáⁿ mā hi-bāng tńg-lâi Tâi-oân hāu-le̍k, tio̍h hiòng Se-bú-tūi thê-chhut lī-khui kiû-tūi.

### Tiong-hôa Chit-pāng Sî-kî
2024 nî 5 goe̍h 27, Ngô͘ Liām-têng soan-pò͘ ē tńg-lâi Tâi-oân chham-ka 2024 nî Tiong-hôa Chit-pāng Soán-siù-hōe, lo̍h-bóe hō͘ Tâi-kǹg Hiông-eng tī tē-1-lûn kéng tio̍h, chiâⁿ-chò chit-kái soán-siù-hōe ê póng-gán. Chòe-āu í 3.5 nî, chóng-kè-ta̍t 3600-bān-kho͘ ê ha̍p-iok ka-ji̍p Tâi-kǹg Hiông-eng.

## Kò-jîn Chêng-pò
### Sêng-pāng Kok-chhiú Keng-le̍k
* 2017 nî A-chiu Chit-pāng Koan-kun Cheng-pà-sài Tiong-hôa-tūi
* 2022 nî Hâng-chiu A-ūn Tiong-hôa-tūi
* 2023 nî Sè-kài Iá-kiû Keng-tián-sài Tiong-hôa-tūi

### Pōe-hō
* **39** (Ji̍t-pún Chit-pāng Kî-gio̍k Se-bú Sai, 2016 nî－2023 nî)
* **93** (Choân-oa̍t Ūn-tōng Iá-kiû-tūi, 2024 nî)
* **67** (Tiong-hôa Chit-pāng Tâi-kǹg Hiông-eng, 2024 nî)
* **39** (Tiong-hôa Chit-pāng Tâi-kǹg Hiông-eng, 2025 nî－)

## Chit-pāng Seng-gâi Sêng-chek
### Ji̍t-pún Chit-pāng

### Tiong-hôa Chit-pāng

## Te̍k-sû Kì-lo̍k
* 2016 nî 7 goe̍h 10 hō, tī Se-bú Kī-tàn tùi-chiàn Au-le̍k-sū, Ngô͘ Liām-têng sian-hoat 7-hoan, sī i thâu-chi̍t-pái tī it-kun chhut-sài. 6-kio̍k-hā bīn-tùi Brandon Dickson phah chhut tiong-gōa-iá hong-hiòng ê an-táⁿ, sī i seng-gâi thâu-chi̍t-ki an-táⁿ.
* 2021 nî 3 goe̍h 31, tī Sap-phó͘-lo͘h Kī-tàn tùi-chiàn Há-muh-tūi, 5-kio̍k-siōng bīn-tùi I-têng Tāi-hái (Itō Hiromi) kòng chhut chiàⁿ-gōa-iá hong-hiòng ê ko͘-hun hőng-bú-láng, sī i seng-gâi thâu-chi̍t-ki hőng-bú-láng.
* 2021 nî 10 goe̍h 7 hō tī Se-bú Kī-tàn tùi-chiàn Hok-kong Nńg-gîn Eng ê pí-sài, tī 7-kio̍k-hā bīn-tùi Tiân-tiong Chèng-gī (Tanaka Seigi) kòng chhut chiàⁿ-gōa-iá hong-hiòng ê ko͘-hun hőng-bú-láng, sī i pún-sài-kùi tē-10 hong, sī tē-5-ūi tī Ji̍t-chit ta̍t-sêng tan-kùi siōng-bô 10-ki hőng-bú-láng ê Tâi-oân kiû-oân (chêng 4-ūi sī Lī Bêng-sù, Tân Tāi-hong, Lîm Ui-chō͘, Iûⁿ Tāi-kong)。
* 2021 nî 10 goe̍h 10 hō tī Se-bú Kī-tàn tùi-chiàn Tang-pak Lo̍k-thian Kim-chiū ê pí-sài, tī 9-kio̍k-hā bīn-tùi Se-khió-ti̍t-jîn ( Nishiguchi Naoto ) phah chhut chiàⁿ-gōa-iá hong-hiòng ê an-táⁿ, sī i pún-kùi tē 100-ki an-táⁿ, chiâⁿ-chò tē-4-ūi tī Ji̍t-chit ta̍t-sêng tan-kùi siōng-bô 100-an koh ū siang-ūi-sò͘ hőng-bú-láng ê Tâi-oân kiû-oân (chêng 3-ūi sī Tân Tāi-hong, Lîm Ui-chō͘, Iûⁿ Tāi-kong).

## Chham-khó Chu-liāu

## Gōa-pō͘ Liân-kiat
* 
* 
*